ཧྲཱིཿ དགེ་མཚན་ཀུན་འདུས་ཡིད་འཕྲོག་རི་དབང་ལ། །རྟེན་བཅས་མཐུ་ལྡན་ལྷ་ལྕམ་འཁོར་དང་བཅས། །རྩེ་གཅིག་གུས་པའི་ཡིད་ཀྱིས་སྤྱན་འདྲེན་ན། །འདིར་གཤེགས་དར་ཟབ་བརྩེགས་པའི་གདན་ལ་བཞུགས། །དངོས་བཤམས་ཡིད་སྤྲུལ་རོལ་པ་ལས་བྱུང་བའི། །ཉེར་སྤྱོད་འདོད་ཡོན་རྒྱལ་སྲིད་རིན་ཆེན་བདུན། །མཁོ་བའི་གོས་མལ་སྟན་དང་བཞོན་པ་སོགས། །སྤྱན་གཟིགས་མཆོད་པའི་རྫས་ཀུན་བཞེས་སུ་གསོལ། །ཇ་ཆང་བཏུང་བ་གངྒཱའི་རྒྱུན་ལ་འགྲན། །རོ་བརྒྱའི་ཞལ་ཟས་ལྷུན་པོ་ལྟ་བུར་སྤུངས། །ཀུན་དགའ་སྐྱེད་པའི་མཆོད་ཚོགས་བགྲང་ཡས་པས། །བསྟན་བསྲུང་དབང་མོ་ཐུགས་དམ་སྐོངས་གྱུར་ཅིག །རཾ་ཡིག་ལས་སྐྱེས་ཡེ་ཤེས་མེ་ནང་དུ། །དྲི་ཞིམ་སྨན་དང་དཀར་དམར་ཟས་སྣའི་ཚོགས། །བསྲེགས་པའི་དུད་སྤྲིན་འཆི་མེད་ལམ་གང་བས། །མཐུ་སྟོབས་དབང་ཕྱུག་ལྷ་ལྕམ་འཁོར་བཅས་བསངས། །བདག་སོགས་མ་རིག་འཁྲུལ་བའི་དབང་གྱུར་པས། །མཐུན་རྫས་མཆོད་གཏོར་རྒྱུ་ཞན་སྦགས་པ་དང་། །ཁས་བླངས་ཆག་དང་གྲིབ་ཀྱིས་མནོལ་བ་སོགས། །ཐུགས་དང་འགལ་བ་གང་བགྱིས་མཐོལ་ཞིང་བཤགས། །སྡང་ཞིང་གདུག་པའི་སེམས་འཆང་དགྲ་བགེགས་ཀུན། །སྐད་ཅིག་ཉིད་ལ་རྡུལ་བཞིན་བརླག་པ་དང་། །ཉིན་མཚན་དུས་ཀུན་མཐུ་སྟོབས་རྫུ་འཕྲུལ་གྱིས། །བདག་ཅག་བསྲུང་སྐྱོབ་འཕྲིན་ལས་གཡེལ་མེད་མཛོད།། །།ཅེས་འབལ་གྱི་ལྷ་རི་མའི་གསོལ་མཆོད་འདི་ནི་རིགས་པའི་དབང་ཕྱུག་དམ་པ་བདེ་ཆེན་དཔོན་སློབ་ཁྲི་པའི་སྤྲུལ་སྐུ་འཇམ་དབྱངས་འཕྲིན་ལས་དཔལ་བཟང་གི་གསུང་གིས་བསྐུལ་ངོར། ཤཱཀྱའི་དགེ་སློང་དཀོན་མཆོག་འཇིགས་མེད་དབང་པོས་བདེ་ཆེན་ཆོས་གླིང་དུ་སྦྱར་བའོ།། །།